In nomine Domini amen. Anno incarnationis eiusdem millesimo trecentesimo quadragesimo quinto mense marcii scilicet decimo die ipsius mensis. Ego Iohannus dictus li richerez de Dyuione recoopertor notum facio uniuersis presentibus pariter et futuris ac eciam in ueritate publice confiteor et recognosco me esse hominem religiosorum uirorum abbatis et conuentus monasterii sancti Stephani dyuionensis uidelicet anno quolibet quandiu ego ero homo dictorum religiosorum per dimidiam libram cere racione homagii. Quamquidem dimidiam libram dicte cere teneor ex pacto promitto per meum iuramentum ad sancta Dei euangelia corporaliter prestitum et sub obligatione omnium bonorum meorum mobilium et hereditagii presentium et futurorum quorumcumque reddere et soluere dictis religiosis uel eorum certo mandato anno quolibet semel decetero quandiu ero homo dictorum religiosorum in ipsorum religiosorum monasterio apud Dyuionem in crastina festi natiuitatis Domini et contra tenorem presentium per me uel per alium non uenire quomodolibet infuturum omne exceptione contraria in hoc facto cessante penitus et remota. Uolens me ad premissis obseruanciam compelli, etc. In quorum testimonium, etc. Actum in presentia Hugonis Poisseneti clerici notarii apud Dyuionem pro dicto domino duce Burgondie Iohannis Perroti et Iohanneti Margnoti de Dyuione clericorum testium ad hoc uocatorum et rogatorum. Anno mense ac die quibus supra.